**SPrÁva o Účasti verejnosti na Tvorbe právnych Predpisov**

V záujme informovania verejnosti a orgánov verejnej správy Národný bezpečnostný úrad zverejnil na portáli právnych predpisov Slov-Lex predbežnú informáciu PI/2020/136 o pripravovanom návrhu materiálu „Návrh zákona, ktorým sa mení a dopĺňa zákon č. 69/2018 Z. z. o kybernetickej bezpečnosti a o zmene a doplnení niektorých zákonov v znení neskorších predpisov“.

Verejnosť a orgány verejnej správy sa mohli vyjadriť k predbežnej informácii PI/2020/136 v lehote od 10.7.2020 do 23.7.2020.

V rámci predbežnej informácie boli k návrhu materiálu uplatnené 2 vyjadrenia – od verejnosti a Advokátskej kancelárie Bukovinský & Chlipala, s.r.o.

Oba subjekty navrhujú zohľadniť v návrhu zákona odporúčania Komisie (EÚ) 2019/534 z 26. marca 2019 o kybernetickej bezpečnosti sietí 5G. Opatrenia vyplývajúce z Toolboxu by mali členské štáty, vrátane Slovenskej republiky, implementovať v rámci svojich národných spôsobilostí. Ďalšie požiadavky boli vznesené v súvislosti so sektorom „Siete a služby pevných a mobilných elektronických komunikácií“, najmä v kontexte zmeny príslušného vykonávacieho predpisu.

Dňa 17.07.2020 bola uverejnená výzva na konzultácie s dotknutými podnikateľskými subjektami a inými zainteresovanými stranami v súlade s Jednotnou metodikou na posudzovanie vybraných vplyvov k návrhu zákona, ktorým sa mení a dopĺňa zákon č. 69/2018 Z. z. o kybernetickej bezpečnosti a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony (ďalej len „návrh novely zákona“).

 Zároveň bol oznam o tom zaslaný na adresu dolozka@mhsr.sk.

Na základe vyjadreného záujmu subjektov boli uskutočnené dve stretnutia dňa 05.08.2020 (4 + 10 subjektov) a jedno stretnutie dňa 12.08.2020.

 Boli predstavené ciele, zámer a predmet návrhu novely zákona zo strany predkladateľa.

***Priebeh konzultácií:***

 Konzultácie k novele zákona prebiehali za účasti riaditeľa úradu a  ich cieľom bolo dotknutým zainteresovaným stranám vytvoriť priestor pre ich zapojenie do tvorby prípravy novely zákona v počiatočnom štádiu.

 Prítomným účastníkom boli zo strany úradu prezentované ciele, zámer ako aj predmet novely zákona, ktorá bude upravovať definície a najdôležitejšia časť bude venovaná implementácii nariadenia Európskeho parlamentu a Rady (EÚ) č. 2019/881 zo 17. apríla 2019 o agentúre ENISA (Agentúra Európskej únie pre kybernetickú bezpečnosť) a o certifikácii kybernetickej bezpečnosti informačných a komunikačných technológií a o zrušení nariadenia (EÚ) č. 526/2013 (akt o kybernetickej bezpečnosti). Týmto nariadením sa zavádza do slovenského právneho poriadku certifikácia kybernetickej bezpečnosti (produkt, služba alebo proces). Úrad identifikoval aplikačné problémy v praxi, ktoré mu boli zasielané aj prostredníctvom žiadostí o metodiku, a teda predmetom novely zákona bude aj úprava niektorých ustanovení v dôsledku odstránenia aplikačných nejednoznačností.

 Jednotlivé subjekty predniesli v rámci konzultácií pripomienky, návrhy, resp. problémy, s ktorými sa stretávajú v praxi. Otázky jednotlivých subjektov smerovali napr. k certifikačným schémam, k časovému rámcu predloženia novely zákona do medzirezortného pripomienkového konania, k zjednocovaniu reportovania, k národnej stratégii kybernetickej bezpečnosti, k aplikácii Správneho poriadku v súvislosti so zaraďovaním prevádzkovateľov základnej služby do registra. V súvislosti s novelizáciou smernice NIS odznela otázka, či úrad nepočká s touto  novelou zákona. Otázky smerovali aj k pojmu zavádzanému do zákona, a to k inštitútu blokovania. Zo strany subjektu (SBA) odznela požiadavka na prediskutovanie námetov a pripomienok k novele zákona na osobnom stretnutí (12.08.2020).

 Otázky subjektov zúčastnených na konzultáciách smerovali ďalej najmä ku konkrétnemu výkonu auditu kybernetickej bezpečnosti, zodpovednosti, dohľadovej činnosti nad audítorom, k manažérovi kybernetickej bezpečnosti. Subjekty sa zaujímali aj o postupy a priebeh certifikácie.

 Viaceré otázky jednotlivých subjektov smerovali často k témam, resp. k jednotlivým inštitútom zákona, ktoré neboli predmetom konzultácií, a preto boli subjekty ubezpečené, že v prípade záujmu, úrad zorganizuje okrúhle stoly, kde bude priestor aj na tieto otázky.

 Všetky námety na zlepšenie oblasti, resp. úpravy kybernetickej bezpečnosti, ako aj pripomienky zainteresovaných strán, ktoré sa týkali predmetu novely zákona, boli prediskutované, vysvetlené a úrad s cieľom zefektívniť a zlepšiť kybernetickú bezpečnosť tieto návrhy subjektov vyhodnotí a následne zapracuje do pripravovanej novely zákona.